Kedves ballagó 12. D-sek!

Igen nehéz egy (röpke) beszédbe és két-három percbe belesűríteni mindazt, amit mondani szeretnénk; különösen nehéz szavakba önteni mindazon apróságokat, amik nektek köszönhetően végigkísérték mindennapjainkat.

Tavaly még ti díszítettétek színesebbnél színesebb virágokkal iskolánk folyosóit, osztálytermeit és ti búcsúztattátok az akkori végzősöket; most ti vagytok a „nap fénypontja”, akikért a ballagási dal szól, akikért ünneplőbe öltözünk és akikért díszben pompázik szeretett iskolánk. Arra szeretnénk kérni titeket: emlékezzetek vissza velünk középiskolás éveitekre. Emlékeztek, mikor először jártatok az iskolában? Amikor beiratkoztatok és a Ciszternán megismerkedtetek osztálytársaitokkal? Amikor a legnagyobb dilemmát még csak a fakultációk kiválasztása, nem pedig a továbbtanulás jelentette? Emlékeztek-e a közös kirándulásainkra, együtt szerzett emlékeinkre? Emlékezni fogtok-e arra a négy évre, amit itt töltöttetek? Mindarra, amit a négy év jelentett és amit ezek során kaptatok?

* hitet, megerősítést és szeretetet, hogy megálljátok helyeteket az életben;
* tudást és ismeretet, hogy kiigazodjatok az élet útvesztőin;
* valamint bátorságot és segítséget, hogy bizonyossággal járjátok az Úr által nektek kijelölt utat?

Köszönjük, hogy ittlétetekkel színesebbé és boldogabbá tettétek mindennapjainkat, hogy követendő példaként léptetek fel szemünkben és öregbítettétek az iskola hírnevét. Nélkületek nem lett volna, és nem is lesznek az igaziak a közös kóruspróbák, táncpróbák, versenyek vagy szimplán a nagyszünetek. Üresek lehetnek a folyosók vagy a tantermek, de szívünk nem: a zászlót, amit ti vittetek eddig, mi is büszkén magasra tartjuk majd, rátok emlékezve.

Sok sikert, erőt és kitartást kívánunk az elkövetkezendő hetekben és években, „S amíg újra találkozunk, hordjon tenyerén az Isten.”

Kívánjuk életetekre, jövőbeli terveitekre Isten gazdag áldását. Kívánjuk, hogy Ő adjon nektek erőt a közelebbi és távolabbi erőpróbáitokban. Kívánjuk, hogy tapasztaljátok meg és tovább is tudjátok adni Isten cselekvő szeretetét, amely a Földre született Úr Jézusban testesült meg és amely arra indít, hogy ezt a szeretetet, ezt a fénylő lángot terjesszük a világban, ahol sokan még azt sem tudják, mi a széki négyes. Mutassátok meg nekik. Vigyetek örömet a világba.